  Майя Бывальцева Сӥзьыл - лемтэй энцефалитлы пумит иммунизациез кутсконлы тужгес тупась вакыт. Со сярысь Роспотребнадзорлэн Удмурт Элькунъя управлениезлэн пресс-службаез ивортэ. Нырысетӥ прививкаез коньывуонэ-шуркынмонэ пуктыны ӵекто, кыкетӥзэ – тулыспалэ-южтолэзе. Кылдытэм иммунитетэз возён вылысь одӥг ар ортчыса ревакцинация лэсьтыны кулэ. Азьланяз со котькуд куинь арлы быдэ ортчытӥське. Бадӟымъёс прививка пуктыны быгато кун но коммерци эмъюртъёсын. 3-17 аресъем пиналъёслы улон яке дышетскон интызыя прививка элькун коньдэт чотын лэсьто. Куазь шуныт луэм дырысен элькунын лемтэй мертчиськемен 16 сюрс 256 адями эмъяськонниосы вазиськиз, со пӧлын 3 сюрс пала нылпиос. Туннэ нуналлы 47 муртлы «лемтэй энцефалит» диагноз пуктэмын, 80 адямилы – «лемтэй боррелиоз». Роспотребнадзорлэн элькунъя управлениез ивортэмъя, лемтэй мертчиськемен шугадӟонэ шедемъёс тужгес трос пусъемын Алнаш, Балезино, Вотка, Эгра, Кез, Ува, Пичи Пурга, Шаркан но Якшур-Бӧдья ёросъёсын, озьы ик Ижкарын, Воткаын но Можгаын. Лемтэйёслэсь паласькись висёнъёсты алон вылысь 2018-тӥ арын оглом 5 сюрс 317 гектар быдӟа интывылын тазатон ужъёс ортчытӥзы. Нымы-кибыосты быдтӥсь суретъёсты улон интыос пушкысь тэльёсын, шутэтскон интыосын, нылпи лагерьёсын пазязы. Таяз арын 9 толэзь ӵоже лемтэй энцефалитлы пумит прививка 53 сюрс 923 адямилы пуктӥзы, со пӧлын 32 сюрс 530 нылпиос.   Тегъёс: Тазалык Ижкар Роспотребнадзор Удмуртия лемтэй  